АҞӘА, жьҭаара 7 – Sputnik. Ахымхәацәа-ампутантцәа рыбжьара Жәларбжьаратәи изаамҭанытәиу абыжьбатәи атурнир "Аиааира Ахраҿа" хацыркхоит жьҭаара 7 рзы ҳәа еиҭеиҳәоит Аԥсны Ахымхәацәа-ампутантцәа ашьапылампыл азы Рфедерациа ахада Џьамал Барцыц.
Атурнир аадыртуеит асааҭ 12:00 рзы Аҟәа ақалақь аҿы.
Есышықәса есааира еизҳауеит атурнир алахәылацәа рхыԥхьаӡара. Иахьазы Аԥсны акомандеиԥш аҳәаанырцәтәи акомандақәа даҽа хәба алахәуп.
"Атурнир мҩаԥысуеит 1992-1993 шықәсқәа рызтәи Аԥсны Аџьынџьтәылатә еибашьраан иҭахаз ргәалашәара иазкны. Уажәы аԥсуа команда иалахәуп 12-ҩык. Ахәмарыҩцәа аҽазыҟаҵаразы аҭагылазаашьа рымоуп, аха проблемас иҳамоу атранспорт амамзаароуп", - иҳәоит Барцыц.
Аԥснытәи акоманда изныкымкәа жәларбжьаратәи атурнирқәа ирылахәхахьеит, алҵшәа бзиақәагьы аадырԥшхьеит.
Жәларбжьаратәи изаамҭанытәиу абыжьбатәи атурнир "Аиааира Ахраҿа" мҩаԥысуеит жьҭаара 7 - 14 рзы, иалахәхоит Аԥсны, Барнаул, Чечниа, Кемерово, Узбекистан, Даӷьсҭан ркомандақәа.
Иара убас шәаԥхьар ҟалоит:
"Аиааира Ахраҿа" атурнир аҿы Аԥсны еизгоу акоманда ахәмарыҩцәа аиааира ргеит
АҞӘА, рашәара 5 – Sputnik, Асмаҭ Ҵәыџьԥҳа. Агәыԥсахра иазыԥшу Олег Бушев Урыстәыла атәылауаҩра иоуит ҳәа Sputnik иазаалыцҳаит Олег иан Светлана Бушева.
"Атәылауаҩшәҟәы анҳарҭоз ныҳәак иаҩызан. Урыстәылатәи ателеканалқәа ржурналистцәа алахәын. Уажәшьҭа ҳаҽҭаҳаҩуеит, аполиклиникаҟынтә ашәҟәқәа еидаҳкылоит, абри ашьҭахь Бакулев ихьӡ зху Агәи-адеи рзы аинститут аҿы ҳнеиуеит. Олег уажәы ихы цәгьамкәа ибоит", - еиҭалҳәеит лара.
Олег Бушев – Аҟәатәи аиндустриалтә коллеџь дастудентуп. Даныхәыҷыз адиагноз ДЦП изықәдыргылт, аха иҩызцәа акала дреиԥшымкәа дыҟамызт.
2019 шықәса лаҵарамзазы игәабзиара шьақәҟьеит. Ареспубликатә хәышәтәырҭаҿы ица ихьуеит ҳәа игханы адиагноз ықәдыргылеит, убри азгьы ииашамкәа дырхәышәтәуан. Аамҭақәак рышьҭахь ауп ианышьақәдыргыла иара игәы акыр иазҳаны ишыҟаз, адилатациатә кардиомиопатиа шимаз.
Иара ара ихәышәтәра залшомызт. Бакулев ихьӡ зху Аинститут аҿы агәаҭара дахыжьын. Уа угәы ԥсахтәуп рҳәеит, аха иара Урыстәыла атәылауаҩра ахьимамыз азы асеиԥш аоперациа изыҟарҵомызт.
Аҭагылазаашьа адгылара арҭеит усҟантәи атәыла ахада Рауль Ҳаџьымба, Адәныҟатәи аусқәа рминистрра, Урыстәыла иҟоу Аԥсны Ацҳаражәҳәарҭа.
Апроблема иазхьаԥшит иара убасгьы Урыстәыла Аҩнуҵҟатәи аусқәа рминистрра. RT имҩаԥнаго апроект "Не один на один" аҳәаақәа ирҭагӡаны ацхыраара ауит Олег аамҭа кьаҿла урыстәылатәи атәылауаҩра иоурц азы.
Иара убас шәаԥхьар ҟалоит:
АҞӘА, рашәара 5 – Sputnik. Аԥсны Алхратә комиссиа хадаҟны ашәҟәы иҭарҩит Оҭҳаратәи алхратә ҭыԥ хада №14 аҟнытә Жәлар Реизара адепутатрахь Габлиа Робесҭан Иван-иԥа кандидатс иқәыргыларазы аԥшьгаратә гәыԥ.
Уаанӡа Аԥсны Алхратә комиссиа хадаҟны ашәҟәы иҭарҩит Кындыӷтәи алхратә ҭыԥ хада №31 аҟнытә Жәлар Реизара адепутатрахь Аидар Кәыҵниа, Гарри Кокаиа, Џьансыхә Адлеиба кандидатс рықәыргыларазы аԥшьгаратә гәыԥқәа.
Робесҭан Габлиа лаҵарамза 2018 шықәсазы Атранспорт азы Аԥсны Аҳәынҭусбарҭа дахагылеит, абҵарамза 2019 шықәсазы усҟантәи Аԥсны ахада Рауль Ҳаџьымба Робесҭан Габлиа Афымцамчи, атранспорти, аимадарақәеи рзы Аԥсны Аҳәынҭқарратә усбарҭа аиҳабыс дҟаиҵеит.
Мшаԥымза 2020 шықәсазы Афымцамчи, атранспорти, аимадарақәеи рзы Аԥсны Аҳәынҭқарратә усбарҭа еиҭеиҿкаана Аимадарақәеи, амассатә коммуникациақәеи, ацифратә ҿиареи рзы Аҳәынҭқарратә еилакы ҳәа. Афымцачи атранспорти русхк азы аусбарҭа анапынҵақәа зегьы Аекономика аминистрра аҭакԥхықәрахь ииаргеит. Аимадарақәеи, амассатә коммуникациақәеи, ацифратә ҿиареи рзы Аҳәынҭқарратә еилакы ахантәаҩыс лаҵарамза 2020 шықәсазы даҭан Беслан Ҳалуашь.
Аԥсны Жәлар Реизара адепутатс дҟалар илшоит алхратә зин змоу, 25 шықәса зхыҵхьоу атәылауаҩ. Адепутатхара илшом зус аӡбара иаҿу, аҩыжәра, ма арҩашьыгақәа зыҽрыдызцало, зыпсихика уашәшәыроу ауаҩы.
АКХ аҿы ашәҟәы дҭаргаларц азы аԥшьгаратә гәыԥ ркандидат изы 200-250-ҩык алхыҩцәа рнапқәа еизыргароуп. Аполитикатә партиақәа аԥхьа АКХ аҿы рыҽҭарыҩуеит, нас аизара ду мҩаԥганы адепутатрахь иқәдыргыло икандидатура рыдыркылоит.
Аԥсны Алхратә комиссиа хада ԥхынгәы 12 аҽны иҭацәыз адепутаттә ҭыԥқәа рахь алхрақәа рымҩаԥгара ҿҳәарас ишьақәнаргылеит.
Азакәанԥҵаратә мчраҿы амандатқәа ԥшьба ҭацәуп - уаанӡа депутатцәас иҟаз атәыла ахада Аслан Бжьаниа, аԥыза-министр Александр Анқәаб, Аҩнуҵҟатәи аусқәа рминистр Дмитри Дбар, Гагра араион ахада инапынҵақәа назыгӡо Иури Хагәышь рҭыԥқәа.
Иара убас шәаԥхьар ҟалоит: